"Uitsettings moet gestop word" | Die Nuus in Afrikaans - Koerant.co.za
“Uitsettings moet gestop word”
Die regering en leiers in die Wes-Kaapse landbousektor het gevra vir ‘n moratorium op uitsettings op plase in die provinsie. Adjunkpresident Cyril Ramaphosa en verskeie ministers het vergader met bedryfsleiers en na plaaswerkers se griewe geluister.
Ramaphosa en ŉ afvaardiging van senior ministers het Saterdag met verteenwoordigers van landbou en plaaswerkers in Paarl in die Wes-Kaap vergader. Japie Grobler, voorsitter van Asuf, het die vergadering bygewoon en het gesê die fokus was op die uitsetting van werkers en landelike bewoners op plase. Volgens Grobler het Asuf nie, soos wat in die media berig is, Ramaphosa se beroep op landbou-organisasies om vrywilliglik ŉ moratorium in te stel, gesteun nie.
“Hoewel sy beroep dalk verwys het na die beëindiging van onwettige uitsettings, waarmee alle partye sal saamstem, sluit dit waarskynlik wettige uitsettings in. ŉ Beroep vir ‘n moratorium op die toepassing van die wet ingevolge waarvan wetlike uitsettings gereguleer word, blyk van ‘n landbou- en regsperspektief ongewens, onprakties en nie afdwingbaar te wees nie. Die vereiste toegewings val dus buite die mandaat van Asuf se lede,” het Grobler gesê.
Hy het beklemtoon dat uitsettings deur wetgewing beheer word en dat nakoming verpligtend is. “Oortredings, naamlik onwettige uitsettings, moet dienooreenkomstig hanteer word. Dit is in die verlede bewys dat tydige bemiddeling baie geskille kan oplos, onnodige uitsettings kan voorkom of aanvaarbare uitkomste kan fasiliteer vir diegene wat hul behuising op plase kan verloor.”
Grobler het gesê terwyl ŉ menslike benadering noodsaaklik is wanneer uitsettings gedoen word, daar ook volledige erkenning gegee moet word in dwingende omstandighede wat uitsettings noodsaak. “Asuf is egter bereid om deel te wees van gesprekke wat kan bydra tot ‘n wedersyds aanvaarbare uitkoms van hierdie diskoers en sal ons lede raadpleeg ten opsigte van die voorstelle wat gemaak is.”